Stefan Kaibald

Stefan Kaibald (sündinud 19. mail 1997) on eesti võrkpallur.

Alates 2018. aastast on ta olnud Eesti võrkpallikoondises ning hooajast 2023/24 mängib ta Belgia kõrgliigaklubis Leuveni Haasrode.

Sportlaskarjäär

Noorteklassid
Noorteklassides esindas Kaibald Hiiumaa võrkpalliklubi, kus oli treeneriks ta isa Ülari Kaibald. Võistkonnaga osaleti omavanuste Eesti meistri- ja karikavõistlustel ning Balti liigas, kus teeniti mitmeid medaleid.

Aastatel 2012–2017 kuulus Stefan Eesti noormeestekoondisse (sündinud 1997. aastal ja hiljem), kelle vanemtreeneriteks olid Oliver Lüütsepp ja Ülari Kaibald. Ta kuulus koondisse EEVZA meistrivõistlustel ning vanuseklassi EM- ja MM-valikturiiridel, kuid finaalturniiridele kohta ei tagatud.

Eesti võrkpallikoondis
Alates 2018. aastast on Stefan olnud seotud Eesti võrkpallikoondisega, kui kutsuti koondise juurde ka B-koondis. Ta debüteeris koondise eest samal aastal Rakveres toimunud sõprusmängus Slovakkia võrkpallikoondise vastu, mis võideti 3:0.
Ta on esindanud Eestit Euroopa meistrivõistluste finaalturniiril aastal 2021 (meditsiinilise jokkerina Karli Alliku asemel) ning Euroopa liigas kolmel turniiril (2019 (liberona alagrupimängudel), 2021, 2022 ja 2023).

Klubivõrkpall
Oma esimesed mängud Eesti meistriliiga tasemel tegi ta hooajal 2013/14 Audentese Spordigümnaasiumi 10. klassi õpilasena Danpower Võru/NK ridades. Võistkond osales Schenker Liigas, Eesti meistri- ja karikavõistlustel, kus parimaks tulemuseks jäi karikavõistlustel poolfinaali jõudmine.

Hooajal 2014/15 mängis Stefan Eesti meistriliigas ja Schenkeri liigas osalevas Rakvere võrkpalliklubis. Medalitele sellel hooajal ei jõutud. Stefan meeskonna põhinurgaründajate hulka ei kuulunud.

Hooajast 2015/16 vahetas Stefan klubi ning mängis kuus hooaega Eesti meistriliigaklubis Bigbank Tartu. 2015/16 hooaja esimeses pooles oli ta pikalt vigastatud ning võistkonda aidata ei saanud. Medaleid sellel hooajal võita ei suudetud. Stefan jätkas klubis ka järgneval hooajal, kui võideti Credit24 meistriliigas pronks ja Eesti meistrivõistlustel hõbe. Stefan jätkas klubis hooajal 2017/18, kui tuldi Saaremaa võrkpalliklubi järel teiseks nii Eesti karika- kui meistrivõistlustel. Oma neljanda hooajal (2018/19) oli Stefan kimpus põlveprobleemidega, mida hinnati piisavalt tõsiseks, et otsustati välismaalt lisajõude tuua nurgaründajate osakonda. Klubiga võideti Credit24 meistriliiga ning jäädi Eesti meistrivõistlustel teiseks. Hooajal 2019/20 võideti klubiga Eesti karikavõistlused; see jäi ka sellel hooajal ainukeseks välja mängitud tiitliks, kuna ülejäänud võistlused peatati kevadel koroonapandeemia tõttu. Oma kuuendal hooajal (2020/21) saadi Eesti karikavõistlustel teine koht ning võideti Eesti meistritiitel.

Hooajaks 2021/22 sõlmis Stefan esmakordselt lepingu välisklubiga ning liitus Saksamaa kõrgliigaklubiga Königs Wusterhauseni Netzhoppers. Saksamaa karikavõistlustel jäädi pidama kaheksandikfinaali ning Saksamaa meistrivõistlustel tuli leppida kuuenda kohaga.

Stefan vahetas järgnevaks hooajaks klubi ning liitus Austria meistriliigaklubiga SK Zadruga Aich/Dob. Klubi osales CEV Meistrite liigas, kus võideti esimene eelring, kuid teises eelringis tuli tunnistada Karli Alliku koduklubi Sastamala VaLePa paremust. Edasi jätkati euroteekonda CEV Cupil, kus tuli 1/32 finaalis võtta vastu kaks kaotust ning langeti konkurentsist. Nii Austria karikavõistlustlustel kui Kesk-Euroopa (MEVZA) liigas jõuti poolfinaali, kuid finaali pääseda ei õnnestunud. Austria meistrivõistlustel tuli finaalseerias tunnistada Mihkel Varblase ja Hypo Tirol Innsbrucki paremust ning saadi teine koht. Kaibald oli meeskonna üks põhimängijatest.

Rannavõrkpall
Stefani paariliseks esimestel võistlustel rannavõrkpallis oli Markus Uuskari. 2013. aastal osaleti koos Ida-Euroopa Võrkpalli Assotsiatsiooni (EEVZA) U18 meistrivõistlustel Valgevenes, kus poolfinaali pääsust jäi puudu vaid üks võit. Samal aastal osaleti Valgevenes ka U18 Euroopa meistrivõistlustel, kus jäädi jagama 17. kohta (pidama jäädi play-offi). Samuti osaleti Pärnus U18 Eesti meistrivõistlustel, mis võideti (finaalis alistati 2:0 Alari Saar ja Markus Kullmann).

2016. aastal osaleti koos Türgis U20 rannavõrkpalli EM-il, kus alagrupist edasi ei pääsetud. Pärnus toimunud üliõpilaste maailmameistrivõistlustel saadi küll alagrupist teisena play-off ringidesse, kuid 21 parema sekka ei õnnestunud pääseda.

Saavutused

Klubivõrkpall
Kesk-Euroopa (MEVZA) liiga
2022/23  SK Zadruga Aich/Dobiga

Balti liiga
2016/17  Bigbank Tartuga
2018/19  Bigbank Tartuga

Riikide meistrivõistlused
2016/17  Eesti meistrivõistlused Bigbank Tartuga
2017/18  Eesti meistrivõistlused Bigbank Tartuga
2018/19  Eesti meistrivõistlused Bigbank Tartuga
2020/21  Eesti meistrivõistlused Bigbank Tartuga
2022/23  Austria meistrivõistlused SK Zadruga Aich/Dobiga

Riikide karikavõistlused
2017/18  Eesti karikavõistlused Bigbank Tartuga
2019/20  Eesti karikavõistlused Bigbank Tartuga
2020/21  Eesti karikavõistlused Bigbank Tartuga

Koondis
2021  Euroopa Liiga

Isiklikku
Stefani isa on Eesti võrkpalliedendaja ja -treener Ülari Kaibald.

Viited

Välislingid
Stefan Kaibald Nisse Huttunen International Sports Agency
Stefan Kaibald Mängija profiil CEV kodulehel
Stefan Kaibald Volleybox
Stefan Kaibald Eesti Võrkpalli Liit

Eesti võrkpallurid
Sündinud 1997